ВТУ обсъжда с гости от Виетнам разширяване на сътрудничеството - 24chasa.bg
https://www.24chasa.bg/region/article/7717539 www.24chasa.bg
19.10.2019 15:35; Дима Максимова
Академичното ръководство и гостите от Виетнам планираха бъдещи инициативи
На официално посещение във ВТУ „Св. св. Кирил и Методий“ пристигна делегация от Виетнам. Тя е водена от проф. Хоанг Тхай Лан, президент на Bиетнамскaта асоциация за приятелство c България – гр. Хо Ши Мин. В състава на делегацията влизат още проф. Ву Куанг Ман и Нгуен Ву Кън, журналист, предадоха от Ректората.
Ректорът на Великотърновския университет проф. д-р Христо Бонджолов приветства гостите и ги запозна с историята, традициите, развитието и успехите на нашия университет. В срещата участие също взеха зам.-ректори, проф. д-р Ценка Иванова, декан на Филологическия факултет; и проф. Стоян Буров – Емеритус професор на ВТУ (Professor emeritus), и дългогодишен преподавател по български език във Виетнам.
Водещо в разговорите с виетнамската делегация бе обсъждането на вече сключеното споразумение за сътрудничество между Великотърновския университет и Bиетнамскaта асоциация за приятелство c България – гр. Хо Ши Мин. Целта е то да бъде допълнено и разширено, както и да се предвидят бъдещи съвместни инициативи и проекти.
През 2020 г. се навършват 70 години от установяване на дипломатически отношения между България и Виетнам. В тази връзка на работната среща присъства и инж. Симеон Димчев, председател на Българското дружеството за приятелство с Виетнам.
След края на срещата гостите от Виетнам разгледаха Великотърновския университет.